Hagnaður Marels á þriðja ársfjórðungi nam 33,4 milljónum evra , eða sem nemur rúmlega 4,6 milljörðum króna , samanborið við 26,7 milljóna evra hagnað á sama tímabili í fyrra . Tekjur námu 312,5 milljónum evra og jukust frá sama tímabili árið 2018 þegar þær námu 282 milljónum evra . Þetta kemur fram í nýbirtu uppgjöri þriðja ársfjórðungs . EBIT nam 44,3 milljónum evra , samanborið við 40 milljónir evra á þriðja ársfjórðungi síðasta árs . Þá námu pantanir 285 milljónum evra á þriðja ársfjórðungi , samanborið við 267,7 milljónir evra á sama tímabili í fyrra . Handbært fé frá rekstri fyrir fjármagnsliði og skatta nam 47,7 milljónum evra á þriðja ársfjórðungi , en á sama tímabili í fyrra nam það 31,6 milljónum evra . Loks stóð Pantanabókin í 431,9 milljónum evra við lok þriðja ársfjórðungs . Líkt og Viðskiptablaðið greindi frá fyrir skömmu þá hefur Marel skrifað undir kaupsamning á 50% hlut í íslenska fiskvinnsluvélaframleiðandanum Curio en greint var frá kaupunum samhliða birtingu Marel á uppgjöri fyrir þriðja ársfjórðung . Samkvæmt tilkynningu verða kaupin gerð í tveimur áföngum . 40% hlutur verður afhentur þegar skilyrði kaupsamnings hafa verið uppfyllt og 10% til viðbótar þann 1. janúar 2021 . Marel eignast jafnframt kauprétt á eftirstandandi 50% hlut eftir fjögur ár . Þá samþykkti Marel í dag kaup á Cedar Creek Company , áströlskum framleiðanda sem sérhæfir sig í hugbúnaðar - og vélbúnaðarlausnum fyrir kjöt - , fisk - og kjúklingavinnslu . Árstekjur félagsins eru um 3 milljónir evra . Búist er við því að kaupin gangi formlega í gegn á fjórða ársfjórðungi 2019 að uppfylltum hefðbundnum skilyrðum . Tryggja áframhaldandi vöxt með nýsköpun og markaðssókn „ Rekstur Marel gekk vel á þriðja ársfjórðungi þar sem tekjur námu 313 milljónum evra . Tekjur og EBIT aukast um 11% á milli ára og EBIT framlegð er stöðug í 14.2% . Tekjur af þjónustu og varahlutum fara vaxandi og námu 37% af heildartekjum . Sjóðsstreymi er gott og hagnaður á hlut eykst um 11% á milli ára . Mótteknar pantanir voru 285 milljónir evra sem er nokkuð lægra en við vonuðumst eftir . Engu að síður aukast pantanir um 7% milli ára . Aðstæður á markaði eru krefjandi fyrir matvælaframleiðendur vegna umróts á alþjóðamörkuðum . Í slíkum aðstæðum geta pantanir auðveldlega sveiflast á milli ársfjórðunga . Sameiginlegt verkefni okkar og viðskiptavina okkar er að tryggja framboð til að mæta sívaxandi eftirspurn eftir kjúklingi , kjöti og fiski á heimsvísu . Alþjóðlegt sölu - og þjónustunet ásamt framsæknu vöruframboði setur Marel í lykilstöðu . Við tryggjum áframhaldandi vöxt með nýsköpun og markaðssókn , studda af yfirtökum og strategískum samstarfssamningum . Kaup á Cedar Creek Company munu styrkja stöðu Marel í hugbúnaðarlausnum í Eyjaálfu . Samstarf við TOMRA Food er ætlað að styrkja enn frekar okkar sterku stöðu í skynjaralausnum til að hámarka verðmæti afurða , lágmarka sóun í framleiðslu og auka matvælaöryggi . Síðast en ekki síst , þá erum við mjög spennt að taka höndum saman með Curio sem færir okkur nær því að bjóða heildarlausnir fyrir fiskvinnslu um heim allan , " er haft eftir Árna Oddi Þórðarsyni , forstjóra Marels , í fréttatilkynningu vegna uppgjörsins .